       Bucureşti,10 octombrie 2019
                         Nr. 4c-4/148/2018
BIROUL PERMANENT
AL CAMEREI DEPUTAŢILOR


Vă înaintăm, alăturat, raportul asupra proiectului de Lege pentru modificarea Ordonanţei Guvernului nr.43/1997 privind regimul drumurilor, transmis Comisiei pentru transporturi și infrastructură pentru dezbatere şi avizare pe fond, cu adresa nr. PLx.553/2018 din 17 octombrie 2019.
PREŞEDINTE,

Lucian Nicolae Bode

        Bucureşti,10 octombrie 2019

                         Nr. 4c-4/148/2018

PLx.553/2018
R A P O R T   

asupra proiectului de Lege pentru modificarea Ordonanţei Guvernului nr.43/1997 privind regimul drumurilor
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru transporturi şi infrastructură a fost sesizată spre dezbatere şi avizare în fond, cu proiectul de Lege pentru modificarea Ordonanţei Guvernului nr.43/1997 privind regimul drumurilor, transmis cu adresa nr. PLx.553/2018  din 17 octombrie 2019.
Potrivit prevederilor art.75 din Constituţia României, Camera Deputaţilor este Cameră decizională.
Senatul a adoptat actul normativ, în şedinţa din 15 octombrie 2018, cu respectarea prevederilor art. 76 alin (2) din Constituţia României.
Consiliul Legislativ a avizat favorabil actul normativ,cu observaţii şi propuneri, prin avizul nr.476/16.05.2018.
Guvernul susţine adoptarea iniţiativei legislative, cu observaţii şi propuneri, punct de vedere transmis prin documentul nr. 387/27.06.2018.

Comisia juridică, de disciplină şi imunităţi a avizat favorabil proiectul de Lege, în şedinţa din 13 noiembrie 2018, prin avizul nr. 4c-13/886/2018.

Comisia pentru administraţie publică şi amenajarea teritoriului a avizat favorabil proiectul de Lege în şedinţa din 30 octombrie 2018, prin avizul nr. 4c-7/479.

Potrivit prevederilor art.61 din Regulamentul Camerei Deputaţilor, republicat, Comisia pentru transporturi şi infrastructură a examinat proiectul de lege în şedinţa din 24 septembrie 2019.
La lucrările comisiei au fost prezenţi  deputaţii conform listei de prezenţă.
     Proiectul de lege are ca obiect de reglementare modificarea Ordonanţei Guvernului nr.43/1997, astfel încât încadrarea unui drum sau a unui segment de drum, din categoria funcţională a drumurilor de interes judeţean în categoria funcţională a drumurilor de interes local sau invers, să se facă prin hotărâre a consiliului judeţean, la propunerea autorităţii care urmează să îl preia în administrare. De asemenea, se stipulează preluarea temporară în administrarea autorităţilor administraţiei publice locale, cu acordul administratorului drumului, şi a sectoarelor de drum situate în extravilanul unei localităţi, pentru realizarea de lucrări de reabilitare sau modernizare a drumului respectiv.
     La dezbaterile comisiei au participat, în calitate de invitaţi, reprezentanți ai Ministerului Dezvoltării Regionale şi Administraţiei Publice şi ai Companiei Naţionale de Administrare a Infrastructurii Rutiere.
În urma dezbaterilor şi a opiniilor exprimate, membrii Comisiei pentru transporturi şi infrastructură au hotărât, cu majoritate de voturi, adoptarea actului normativ în forma Senatului.
În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,                                         SECRETAR,

                       Lucian Nicolae Bode                                     Marius Bodea

